**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2015 M. LIEPOS 31 D. SPRENDIMO NR. T2-188 „DĖL KLAIPĖDOS MIESTO SPORTO TARYBOS PRIE KLAIPĖDOS MIESTO SAVIVALDYBĖS TARYBOS NUOSTATŲ PATVIRTINIMO“ PAKEITIMO“ PROJEKTO**

1. **Projekto rengimą paskatinusios priežastys.**

Šis sprendimo projektas parengtas, siekiant pakeisti Klaipėdos miesto sporto tarybos prie Klaipėdos miesto savivaldybės nuostatus (toliau –nuostatai). Nuo 2018 m. spalio 1 d., įsigaliojus naujai sporto projektų finansavimo iš Klaipėdos miesto savivaldybės biudžeto lėšų tvarkai, Sporto taryba nebeatliks visų iki tol buvusių funkcijų. Siekiant užtikrinti sporto projektų paraiškų vertinimo ir sprendimo skaidresnį priėmimą, Sporto tarybos nariai turės pasirašyti nešališkumo ir konfidencialumo pasižadėjimus, kurie bus nuostatų priedai.

**2. Parengto projekto tikslai ir uždaviniai.**

Sprendimo projekto tikslas – patikslinti Sporto tarybos narių atliekamas funkcijas ir tvarkos apraše įtvirtinti nuostatą dėl Sporto tarybos narių nešališkumo ir konfidencialumo. Siekiant šio tikslo yra numatomi šie uždaviniai: 1) išbraukti iš nuostatų 9.1.3. papunktį: „dėl sporto klubų, federacijų, asociacijų ar sąjungų pateiktų paraiškų (projektų) dalinio finansavimo bei veiklos programų priskyrimo Kūno kultūros ir sporto plėtros programos priemonėms (klubai, atstovaujantys Klaipėdai, judėjimą „Sportas visiems“ plėtojančios sporto organizacijos ir t.t.); 2) papildyti nuostatų 16 punktą: „ Sporto tarybos nariai per pirmąjį savo posėdį pasirašo nešališkumo deklaraciją (1 priedas) ir konfidencialumo pasižadėjimą (2 priedas) bei iš narių išrenka kandidatą į pirmininkus. Sporto tarybos pirmininko kandidatūrą teikia savivaldybės merui. Sporto tarybos pirmininką Savivaldybės mero teikimu tvirtina Savivaldybės taryba.“

**3. Kaip šiuo metu yra teisiškai reglamentuojami projekte aptarti klausimai.**

Šiuo metu aptarti klausimai yra reglamentuoti Klaipėdos miesto tarybos 2015 m. liepos 31 d. sprendime „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo‘.

**4. Kokios numatomos naujos teisinio reglamentavimo nuostatos ir kokių rezultatų**

**laukiama.**

Priėmus šį sprendimą, Sporto tarybos nuostatai bus suderinti su nauja sporto projektų finansavimo iš Klaipėdos miesto savivaldybės biudžeto lėšų tvarka.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, kas ir kada juos turėtų parengti, šių aktų matmenys.**

Šiam sprendimui įgyvendinti kitų teisės aktų nereikia**.**

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Rengiant sprendimo projektą, buvo atsižvelgta į Klaipėdos miesto savivaldybės administracijos specialistų pastabas bei pasiūlymus.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą rengė Savivaldybės administracijos Ugdymo ir kultūros departamento Sporto ir kūno kultūros skyriaus vyriausioji specialistė Aistė Viršilienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Projekto lyginamasis variantas, 3 lapai.